Camille (viiuldaja)

Camille (kodanikunimega Imbi-Camille Tamm, sünninimi Imbi Tamm; sündinud 24. märtsil 1970) on viiuldaja, kes sai tuntuks ansambli Vennaskond viiuldajana. 1999. aastal esindas ta Eestit Eurovisioonil Jeruusalemmas koos laulja Evelin Samueliga, kus nende esitatud laul "Diamond of Night" (autorid Priit Pajusaar, Glen Pilvre ja Maian Kärmas) saavutas kuuenda koha.
Elukäik.
Camille sündis 1970. aastal Tallinnas muusikat armastavas peres, tal on kaks venda ja kolm õde.
Camille alustas muusikaõpinguid kuueaastaselt. Aasta hiljem astus Tallinna Muusikakeskkooli, kus õppis viiulit ja klaverit. Seejärel õppis viiulit professor Endel Lippuse juhendamisel Eesti Muusika- ja Teatriakadeemias, mille1995. aastal.
2015. aastal alustas Camille klassikalise laulu õpinguid tenor Mati Kõrtsi juhendamisel. 2020. aastast jätkab ta lauluõpinguid Eesti Muusika- ja Teatriakadeemias bariton Taavi Tammpuu juhendamisel.
Muusikukarjäär.
Camille esines koos Vennaskonnaga esimest korda 27. novembril 1993. Peale viiuli on Camille Vennaskonnas mänginud ka basskitarri ja akordionit.
Alates 1998. aastast tegutseb sooloartistina. Ilmunud on singlid ja muusikavideod lugudele "Millal maksan memme vaeva", "Laulu lõpetamine" ja '"Katyusha" ning sooloalbumid "Pill oll' helle" ja '"Worldwide" (väljaandja produktsioonifirma Aidem Pot). 
Ta on teinud koostööd Rootsi ansambliga VAN (Stockholm Records), mille tulemusena valmis muusikavideo "Ice got my love". Muusikavideot näidati MTV ja Viva telekanalites. 
Camille esindas koos laulja Evelin Samueliga Eestit 1999. aasta Eurovisiooni lauluvõistlusel Iisraelis, kus kõlas Priit Pajusaare ja Glen Pilvre loodud laul "Diamond of Night". Laul saavutas kuuenda koha.
Singel "Millal maksan memme vaeva" on salvestatud koos Laagri rahvalauluansambliga Pihlamari, sisaldades samanimelise eesti rahvalaulu kolme töötlust: "slowdown", "cool" ja "djx136 bpm". Singli produtsendid on Niko Nyman ja William Hook (Soome). Selle loo muusikavideo tegi režissöör Hindrek Maasik (esinejanimega Masa).
Singel "Laulu lõpetamine" on salvestatud koos Pelgulinna rahvamaja folkloorirühmaga. Singel sisaldab lugusid "Laulu lõpetamine" ja "Kui mina alles noor veel olin", mille produtsendid on Glen Pilvre ja Priit Pajusaar.
Singel "Katyusha" sisaldab nii töötlust samanimelisest laulust, mille on loodud legendaarne vene helilooja Matvei Blanter (eestikeelse pealkirjaga "Katjuša"), kui ka Soome ülimenukat "Säkkijärven polkkat".
Singli esitlusel astus Camille kuulajate ette oma uue ansambliga Camille &amp; The Band, mis tegutses koosseisus Camille – elektriviiul, Are Jaama – kitarr, Meelis Unt – saksofon ja klarnet, Jaak Lutsoja – akordion ja Glen Pilvre – klahvpillid. 
Sooloalbum "Pill'oll helle" sisaldab kümne eesti rahvalaulu töötlust ja kahte klubiremiksi laulust "Üles, üles". Albumi esitlusel valmis kontsertversioonina muusikavideo "Laulu lõpetamine", mille režissöör on Janno-Hans Arro. Sooloalbumi produtsendid on Glen Pilvre ja Priit Pajusaar. 
Sooloalbum "Worldwide" sisaldab kümne rahva tuntumaid meloodiaid, nagu "El Condor Pasa" (Peruu), "Säkkijärven polkka" (soome), "Londonderry Air" (iiri), "Hava Nageela" (juudi), "Oh laula ja hõiska" (eesti) jt. Lisatud on laulu "Katyusha" muusikavideo.
2000. aasta novembris andis plaadifirma Talking Music sooloalbumi "Worldwide" välja Rootsis. Sellega kaasnes ansambli Camille &amp; The Band otseesitus Rootsi riigitelevisiooni SVT saates "Go'Kväll".